Joseph Calleja Joseph Calleja, (22 ta' Jannar 1978, Ħ'Attard), hu tenur Malti. Beda jkanta meta kellu 16-il meta skoprieh it-tenur Brian Cefai u mbagħad kompla jistudja taħt Pawlu Asciak. Ta' 19-il sena għamel id-debutt operistiku tiegħu bħala Macduff fl-opra "Macbeth" ta' Verdi fit-Teatru Astra ta' Għawdex u wara, fl-istess sena rebaħ premju fil-konkors internazzjonali tal-kant Hans Gabor Belvedere. Fl-1998, rebaħ il-konkors internazzjonali tal-kant liriku Enrico Caruso f'Milan u fl-1999 rebaħ il-premju CulturArte fil-konkors internazzjonali tal-opra "Operalia" mwaqqaf minn Plácido Domingo. Joseph Calleja hu meqjus bħala wieħed mit-tenuri żgħażagħ l-iżjed promettenti tas-seklu 21. Fit-2 ta' Novembru 2012, l-Università ta' Malta onorat lil Joseph Calleja bid-Dottorat fil-Letteratura Honoris Causa bħala rikonoxximent tal-kisbiet tiegħu bħala tenur ta' fama internazzjonali. Fl-Ewropa, Calleja kanta f'ħafna teatri tal-opra fosthom ir-"Royal Opera House" f'Londra, fil-"Wiener Staatsoper" ta' Vjenna, fl-"Oper Frankfurt", id-"Deutsche Oper Berlin", l-"Opéra national du Rhin" f'Strasburgu, it-"Teatre Principal" f'Minorca, il-"Gran Teatre del Liceu" ta' Barċelona, il-" Concertgebouw" f'Amsterdam u ħafna oħrajn. Fl-Istati Uniti, Calleja kanta fil-"Metropolitan Opera" ta' New York, il-"Houston Grand Opera", il-"Los Angeles Opera", is-"Seattle Opera", il-"Washington National Opera", u s-"Civic Opera House" ta' Chicago. Calleja irrekordja żewġ CDs, ma' DeccaClassic, ta' arji mill-opri: "Tenor Arias" u "The Golden Voice". F'Lulju tal-2011, it-tielet album solo ta' Calleja, "Joseph Calleja – The Maltese Tenor" laħaq it-tieni post fil-klassifika Ġermaniża u mill-ewwel laħaq l-ewwel post fil-"Billboard Classical Traditional chart" tal-Istati Uniti. Joseph Calleja kien nominat Artista tas-Sena 2012 tar-rivista "Gramophone". Fl-istess sena, Calleja inħatar bħala l-ewwel ambaxxatur kulturali ta' Malta. Calleja deher bħala mistieden fl-album ta' Renée Fleming, "By Request", fejn kanta l-parti ta' Alfredo fl-aħħar xena tal-ewwel att ta' "La traviata". Ir-recording ta' "La donna è mobile" mir-"Rigoletto" ta' Verdi jinstema' fis-soundtrack tal-film ta' 2007 "No Reservations", li taħdem fih Catherine Zeta-Jones. "The Golden Voice" u "Tenor Arias" qalgħu ħafna tifħir kritiku u popolari u t-tejn ġew nominati bħala l-għażla tal-Editur fir-rivista "Gramophone". Joseph Calleja jaħdem il-parti tat-tenur Enrico Caruso fil-film ta' James Gray "The Immigrant," li jaħdmu fih ukoll Joaquin Phoenix u Marion Cotillard.